Alla lihthanke piirmäära jääva hanke „Kuusalu valla haldusterritooriumil hulkuvate koerte“.

TEHNILINE KIRJELDUS

1. Üldtingimused
1.1 Teenuse pakkuja peab püüdma Kuusalu valla haldusterritooriumil hulkuvaid koeri (edaspidi loom, loomad), vajadusel tegema koostööd veterinaariga loomade püüdmisel.
1.2 Valla esindajateks on teede- ja majandusspetsialist ning keskkonnaspetsialist.
Teenuse pakkuja peab valla esindaja kirjalikul nõusolekul reageerima valla esindaja väljakutsele, kui looma tõttu on seatud ohtu inimese tervis, vara või looma tervis. 
1.3 Hulkuva looma püüdmise väljakutsele tuleb reageerida 4 tunni jooksul, vigastatud loom tuleb ära tuua 90 minuti jooksul alates väljakutse vastu võtmise hetkest.
1.4 Püüdjate riietus ja sõiduvahend peavad olema erimärgistatud nii, et oleks näha nende
tegevusala.
1.5 Loomade püüdmiseks peab kasutama selleks sobivaid spetsiaalseid vahendeid ning loom tuleb kinni püüda viisil, mis tekitab talle võimalikult vähe füüsilisi ja vaimseid kannatusi. Kui hulkuv loom on ärritunud või ründav ja tema püüdmine võib ohustada inimese elu või tervist, võib kasutada looma rahustamiseks veterinaarravimit.
1.6 Looma püüdmise ajal loomal ebaloomuliku käitumise või teiste loomataudile iseloomulike tunnuste ilmnemise korral tuleb viivitamata rakendada seaduses sätestatud tegutsemisjuhiseid loomataudi ennetamiseks ja tõrjeks.
1.7 Hulkuva looma kinni püüdmisel tuleb kontrollida, kas loom on identifitseeritav ja kas teda on võimalik kohe tagastada omanikule. Loomapüüdja peab viivitamatult kohapeal kontrollima, kas loom on märgistatud mikrokiibiga, tätoveeringuga või muul moel ning märgistuse olemasolul esitama omaniku andmete päringu Eestis kasutusel olevate lemmikloomade registrite veebilehtedelt. Märgistuse puudumisel peab loomapüüdja kontrollima, kas loomal on kaelarihm ning kas sellel on looma omaniku kontaktandmeid.

2. Püütud looma üleandmine omanikule
2.1 Kui looma omanik on kindlaks tehtud, temaga ühendust võetud ning tal on võimalik kohe loomale leidmiskohta järele tulla, tuleb looma üle andmisel see kirjalikult fikseerida. Looma kohese omanikule tagastamise eest kannab kodulooma püüdmise ja pidamisega seotud kulud loomaomanik, vastavalt osutatud teenustele, kui seda nõuab valla esindaja.
2.2 Kui looma omanik on kindlaks tehtud, temaga ühendust võetud, kuid omanikul ei ole võimalik ise loomale leidmispaika järele tulla, võib täitja ressursi olemasolu korral pakkuda looma omanikule koju toomise teenust. Looma omanikule üleandmisel tuleb see kirjalikult fikseerida, kuhu tuleb märkida ka koju toomise eest tasumisele kuuluv summa.
2.3 Kui looma omanik ei ole koheselt identifitseeritav, tuleb ta viia varjupaika ning asuda loomale vana või uut omanikku otsima. Varjupaika saabumise päeval tuleb varjupaiga internetilehele panna teade leitud loomast, mis sisaldab looma leidmise koha aadressi, leidmise aega, looma välimuse kirjeldust, fotot, looma sugu ja veterinaararsti poolt määratud vanust.
2.4 Kui looma omanik tuleb talle varjupaika järgi, on teenuse pakkujale õigus üleandmisel nõuda looma omanikult tasu vastavalt teostatud teenustele ja hinnakirjale.
2.5 Kui 14 päeva jooksul alates looma varjupaika saabumise päevast ei ole omanik talle järgi tulnud, võib looma anda üle uuele omanikule.
2.6 Teenuse pakkuja peab võimaldama varjupaiga külastajatel tutvuda veterinaararsti poolt tervekskuulutatud ja uude koju minekuks valmis olevate loomadega.
2.7 Teenuse pakkujal on õigus kokkuleppel võtta uuelt omanikult loomade üleandmisel tasu.
2.8 Kui looma omanikku ei tuvastata või looma omanik, kes tuvastati, keeldub tasumast teenuste eest, esitatakse arve vallavalitsusele. Teenuse puhul, kus omanik keeldub teenuse eest tasumast, antakse edasi vallavalitsusele kiiremas korras informatsioon looma ja loomaomaniku kohta, mis on välja toodud arvel.

3. Loomade varjupaik
3.1 Varjupaigas läbi viidavad toimingud ja teenused peavad vastama õigusaktidele, sh Vabariigi Valitsuse 16. aprilli 2002 määruses nr 130 „Hulkuvate loomade püüdmise, pidamise ja nende omaniku kindlaks tegemise ning hulkuvate loomade hukkamise kord“ nimetatud tingimustele.
3.2 Varjupaiga hoiuruumid peavad vastama Põllumajandusministri 24. juuli 2008 määruses nr 76 „Lemmikloomade pidamise nõuded“ nimetatud tingimustele ja loomakaitseseaduse 2. peatüki nõuetele.

4. Loomade pidamine varjupaigas
4.1 Püütud loomi tuleb varjupaigas hoida kuni omanikule tagastamiseni, uuele omanikule üleandmiseni või vähemalt kaks nädalat alates looma leidmise kuulutuse avaldamisest varjupaiga veebilehel. Kuulutus tuleb avaldada hiljemalt järgmisel tööpäeval looma leidmisest arvates.
4.2 Kui looma tagastamine või üleandmine ei ole võimalik ning looma leidmise kuulutuse avaldamisest on möödunud vähemalt kaks nädalat, võib läbi viia looma eutanaasia ja tuleb seaduslikul viisil korjus utiliseerida.

5. Koostöö omavalitsusega
5.1 Teenuse pakkuja peab veebilehel avaldama elanike edastatud teated kaotatud looma kohta. Teated peavad olema veebilehel üleval vähemalt 30 päeva. Kui kaotatud loom leitakse või kui kaotatud looma omanik avaldab soovi teate eemaldamiseks, võib teenuse pakkuja ennetähtaegselt teate veebilehelt eemaldada. 
5.2 Pakkuja peab tegema koostööd Kuusalu vallas hulkuvate loomade probleemi lahendamiseks ka muul kui hankedokumentides kirjeldatud viisidel. Eelkõige peetakse silmas ühiseid jõupingutusi ja koostööd vallavalitsusega ja samas valdkonnas tegutsevate teiste organisatsioonidega varjupaika sattunud loomadele kodude leidmisel. Samuti vallaelanike teavitamiseks vastutustundlikust loomapidamisest, loomasõbralikust ellusuhtumisest, koera registreerimise ja märgistamise vajadusest ning nii omanikuga loomade kui ka hulkuvate loomade steriliseerimise/kastreerimise vajadusest.
5.3 Pakkuja peab teavitama põllumajandus ja toiduametit, kui veterinaararsti hinnangul on püütud loom väärkoheldud.

6. Õigusaktid
Pakkuja peab lähtuma teenuse osutamisel järgmistest õigusaktidest:
1) loomakaitseseadus;
2) Vabariigi Valitsuse 16. aprilli 2002 määrus nr 130 „Hulkuvate loomade püüdmise, pidamise ja nende omaniku kindlaks tegemise ning hulkuvate loomade hukkamise kord“;
3) Põllumajandusministri 24. juuli 2008 määrus nr 76 „Lemmikloomade pidamise nõuded“
4) veterinaarseadus;
5) Kuusalu Vallavolikogu 27.05.2009 määrus nr 14 „Kuusalu valla koerte ja kasside pidamise eeskiri“;
6) muud asjasse puutuvad õigusaktid.

